डिंपल यादव: पहले चुनाव में मिली करारी हार, यहां जानिए- यूपी के सबसे बड़े सियासी कुनबे की बहू का सफर  
पहले लोकसभा चुनाव में कांग्रेस नेता राजबब्बर से गई थीं हार 
2014 में मोदी लहर के बावजूद बचा ली थी अपनी सीट 
1999 में 21 साल की उम्र में हुई थी अखिलेश यादव से शादी
डिंपल यादव यूपी के सबसे बड़े सियासी कुनबे से ताल्लुक रखती हैं. वह यूपी के पूर्व सीएम मुलायम सिंह यादव की बहू हैं और पूर्व सीएम अखिलेश यादव की पत्नी हैं. वह यूपी के कन्नौज से समाजवादी पार्टी के टिकट पर चुनाव लड़ रही हैं. हालांकि उनका सियासी सफर बहुत लंबा नहीं है लेकिन इसमें काफी ट्विस्ट हैं. डिंपल राममनोहर लोहिया को अपना आदर्श मानती हैं. जब उन्होंने अपना पहला चुनाव लड़ा था तो उन्हें हार का सामना करना पड़ा था लेकिन इसके बावजूद वह हिम्मत नहीं हारीं और संयम के साथ आगे बढ़ती रहीं. दरअसल 2009 के लोकसभा चुनावों में अखिलेश यादव ने दो सीटों फिरोजाबाद और कन्नौज से चुनाव लड़ा था, इन दोनों ही सीटों पर अखिलेश को जीत मिली थी. जिसके बाद अखिलेश ने फिरोजाबाद सीट छोड़ दी थी और इस सीट से अपनी पत्नी डिंपल यादव को पहली बार चुनाव में उतारा था. सबको उम्मीद थी कि डिंपल यह सीट जीत जाएंगी लेकिन कांग्रेस नेता राजबब्बर ने उन्हें इस सीट से हरा दिया. 
डिंपल का शुरुआती जीवन काफी अनुशासन में बीता. उनका जन्म 15 जनवरी 1978 को पुणे में हुआ. उनके पिता आर्मी में थे, उनके ट्रांसफर की वजह से डिंपल की पढ़ाई कई राज्यों में हुई. 1999 में उनकी और अखिलेश यादव की शादी हुई. हालांकि इस शादी के लिए शुरुआत में अखिलेश के पिता मुलायम राजी नहीं थे लेकिन बाद में वह मान गए और इस तरह डिंपल और अखिलेश की लव मैरिज हुई. उनके 3 बच्चे हैं.